聞端叔有失子悲而莊復遭火焚作此寄之
作者：釋德洪
朝代：宋

paragraphs: 一子被奪去，囷廪遭火焚。
冷官寄僧舍，僮僕卧朝昏。
平生五色筆，落紙生煙雲。
文章竟何用，袖手聲一吞。
東坡昔無恙，豪俊日填門。
君如汗血駒，膽氣終逸羣。
坡今騎魚去，衆客亦繽紛。
翩然淮海上，霜鬢此身存。
我亦識坡者，一見等弟昆。
乃知水與乳，自然和不分。
心期營一笑，發君雙頰温。
那知墮機穽，面上餘唾痕。
我公佯瞌睡，嘲誚了不聞。
遥知讀此詩，拊手髯一掀。